[{"text_idx": "#000002", "text": "La komitato de UEA dum sia sabata kunsido faros seriozajn decidojn pri la estonto de la Centra Oficejo. La estraro interalie proponas, ke la komitato akceptu la rajton de la estraro lau\u0306 sia bontrovo vendi la konstruaj\u0302on en Nieuwe Binnenweg 176."}, {"text_idx": "#000004", "text": "La nuna Centra Oficejo estu fermita kaj la domo vendita por 1,1 milionoj da eu\u0306roj. La libroservo kaj la kongresa administrado estu transdonitaj al la firmao E@I en Slovakio, dum la arkivo kaj parto de la biblioteko iru al la Au\u0306stria Nacia Biblioteko en Vieno. Tiu estis la esenco en la \u201cagadplano por financa resanigo\u201d, kiun la komitato de UEA lastmomente ricevis antau\u0306 la kunsido okazinta la 14-an de au\u0306gusto."}, {"text_idx": "#000005", "text": "Tiam la komitato estis informita pri la plano, sed nenion decidis, interalie c\u0302ar la dokumento estis prezentita nur kelkajn horojn antau\u0306 la kunsido kaj la komitatanoj ne havis tempon serioze pristudi g\u0302in. Ankau\u0306 la proponatan bug\u0302eton la komitato ne aprobis en au\u0306gusto."}, {"text_idx": "#000006", "text": "Ambau\u0306 tiuj aferoj tial estos sur la tagordo de la komitato, kiam g\u0302i refoje kunsidos rete en sabato, la 18-a de septembro. En merkredo aperis en la retejo de UEA la tagordo de la kunsido, lau\u0306 kiu evidentas, ke nun estos faritaj pezaj decidoj pri la plua sorto de la asocio kaj g\u0302ia Centra Oficejo."}, {"text_idx": "#000007", "text": "Unue, en punkto 07.03 de la tagordo, la estraro proponas, ke la komitato aprobu la planon de la estraro kontrakti kun la firmao E@I pri la administrado de la Universalaj Kongresoj ekde 2022 kaj pri la funkciigo de la libroservo de UEA."}, {"text_idx": "#000008", "text": "Tio en la praktiko signifas, ke estos maldungita la multjara konstanta kongresa sekretario Clay Magalha\u0303es, kaj post la emeritig\u0302o de la multjara libroservisto Ionel Onet\u0327 ne estos dungita posteulo. Restos do nur unu dungito de UEA en Roterdamo."}, {"text_idx": "#000009", "text": "Due, en punkto 07.04 de la tagordo, la komitato lau\u0306 la propono de la estraro akceptu la transdonon de \u201cdifinitaj arkivaj\u0302oj\u201d al la Internacia Esperanto-Muzeo en Vieno, alivorte al la koncerna sekcio de la Au\u0306stria Nacia Biblioteko. Kiuj kaj kiom estas la \u201cdifinitaj arkivaj\u0302oj\u201d ne klaras."}, {"text_idx": "#000010", "text": "Sliparoj en la biblioteko Hodler."}, {"text_idx": "#000011", "text": "Tamen, c\u0302i-momente oni ne proponas, ke la komitato faru decidon pri la fina sorto de la tuta biblioteko Hector Hodler. Anstatau\u0306e la estraro dau\u0306rigu siajn esplorojn rilate al la estonteco de la biblioteko, kaj raportu pri la progresoj minimume c\u0302iun trian monaton."}, {"text_idx": "#000012", "text": "Lau\u0306 la pli frue prezentita agadplano, parto de la biblioteko estu transdonita al Vieno, dum la duoblaj\u0302oj ne interesaj al la biblioteko en Vieno estu deponitaj en tenejo en Slovakio, s\u0302ajne por liberigi lokon en la Centra Oficejo kaj ebligi g\u0302ian vendon. Tiu plano evidente ne tuj realig\u0302os."}, {"text_idx": "#000013", "text": "Trie, en punkto 07.05 de la tagordo, la estraro nun proponas, ke oni tamen ne tuj faru decidon pri vendo de la domo en Nieuwe Binnenweg 176, sed la estraro plu esploru rilate atingeblan vendoprezon, kaj ankau\u0306 eventualan ludonon kaj la riparojn eble necesajn por tio."}, {"text_idx": "#000014", "text": "S\u0302ajnas do ke la kritikaj voc\u0302oj, kiuj au\u0306dig\u0302is post la au\u0306gusta komitata kunsido, iomete bremsis la entuziasmon de la estraro tuj per unu frapo malplenigi kaj forvendi la historian konstruaj\u0302on de la Centra Oficejo. Tamen samtempe la estraro volas ricevi de la komitato malferman rajtigilon vendi la domon sen plia diskuto de la afero en la komitato."}, {"text_idx": "#000015", "text": "La proponata formulo de la decido estas: \u201cLa Komitato de UEA... akceptas ke la Estraro decidu pri vendo, se tiu solvo, el racia vidpunkto, estas la plej bona\u201d."}, {"text_idx": "#000016", "text": "Konsiderante, ke la komitato praktike c\u0302iam akceptas la proponojn de la estraro, la fermo de la libroservo en Roterdamo kaj la maldungo de la konstanta kongresa sekretario s\u0302ajnas jam deciditaj aferoj, same la fordono de la arkivo de UEA. Kio okazos pri la biblioteko malpli klaras, sed se estos vendita la Centra Oficejo, g\u0302i ja same devos esti movita aliloken."}, {"text_idx": "#000018", "text": "La diskutado pri la plano de \u201cfinanca resanigo\u201d en la komitata listo post la au\u0306gusta kunsido estis febla, kaj neniaj konkretaj alternativoj al la pas\u0302oj proponataj de la estraro estis prezentitaj."}, {"text_idx": "#000020", "text": "\u2013 Mi maltrankvilas pri la intenco eksterigi la libroservon, kiu estas unu el la aferoj, el kiuj dum jardekoj kreskis la prestig\u0302o de UEA en Esperantujo. Nia libroservo ig\u0302is fama ne nur pro tio, ke g\u0302ia sortimento estas multe pli granda ol tiu de aliaj libroservoj, sed ankau\u0306 pro la kompetenteco kaj klereco de g\u0302iaj gvidantoj."}, {"text_idx": "#000022", "text": "\u2013 C\u0302iujn elementojn de tiu laste sendita raporto al la komitato eblas scii de antau\u0306aj diskutoj c\u0302i-liste, de antau\u0306aj dokumentoj ekde 2017 kaj de antau\u0306aj kunsidoj de la komitato. Aparte pri la libroservo s\u0302okas min la insista neado: malpli pro tio, ke temas pri servo, kiu apenau\u0306 sukcesas pravigi siajn kostojn, sed c\u0302efe pro tio, ke emeritig\u0302o farig\u0302as proksima, kaj do oni devas jam klare havi planon pri tiu laborfako."}]